SKRIFTLIG FORESPØRGSEL E-0907/01

af Antonios Trakatellis (PPE-DE) til Kommissionen

(28. marts 2001)

Om: Licenser til radiostationer og sikring af pluralismen i medierne

Ifølge de nye lovbestemmelser, som den græske regering har indført, hvad angår udstedelse af licenser til radiostationer, er tre stationer blevet sammenlagt det sidste sted, herunder også Skai, som har de fleste lyttere, og hvis holdninger ofte ikke stemmer overens med den officielle græske regeringslinje.

Eftersom Den Europæiske Union i henhold til artikel 6 i EU-traktaten bygger på principperne om frihed, demokrati og respekt for menneskerettigheder og de grundlæggende frihedsrettigheder samt retsstatsprincippet, og eftersom public service radio- og tv-virksomhed i medlemsstaterne ifølge protokollen

indføjet i Amsterdamtraktaten er uløseligt forbundet med de enkelte samfunds demokratiske, sociale og kulturelle behov samt nødvendigheden af at sikre pluralismen i medierne, bedes Kommissionen besvare følgende:

1. Er der eller er der ikke indført et udtrykkeligt krav om, at medlemsstaterne respekterer og beskytter de ovennævnte principper, herunder især princippet om pluralisme i medierne?

2. Har man sikret harmoniseringen af den græske lovgivningsramme vedrørende radiofoni med fællesskabslovgivningen og traktatbestemmelserne?

3. Er fællesskabslovgivningen blevet overtrådt, og hvad agter Kommissionen at gøre for at forhindre såvel den åbenlyse overtrædelse af grundlæggende principper i forbindelse med Skai som andre tilfælde, hvor mediernes frie og pluralistiske funktion trues?

4. Hvilke foranstaltninger agter Kommissionen at træffe for at sikre pluralismen, informationsformidlingen på ensartede betingelser og god journalistisk praksis, såsom udpegelse af medlemmer til det statslige radio- og tv-råd på grundlag af kvalifikationer og kompetence til at inddrage licenser i tilfælde af overtrædelse af reglerne om gennemskuelighed?

5. Hvad er Kommissionens generelle holdning over for medlemsstaterne i henhold til artikel 11 i Den Europæiske Unions Charter om Grundlæggende Rettigheder, som foreskriver, at massemediernes frihed og pluralisme skal respekteres?

Svar afgivet på Kommissionens vegne af António Vitorino

(17. juli 2001)

Kommissionen finder, at overholdelse af princippet om pluralisme i medierne er af grundlæggende betydning for demokratiet og retsstaten, således som det fremgår af artikel 11, stk. 2, i Den Europæiske Unions charter om de grundlæggende rettigheder.

Den skal bemærke, at udstedelsen af licenser til radiostationer i henhold til interne bestemmelser, som beskrevet af det ærede medlem, ikke falder inden for anvendelsesområdet for fællesskabsretten i henhold til Domstolens retspraksis. Disse spørgsmål bør rettes til den pågældende græske myndighed, nemlig fjernsyns- og radiorådet.

Ifølge chartrets artikel 51, stk. 1, gælder dets bestemmelser kun for medlemsstaterne, når de gennemfører unionsretten.

Kommissionen skal endelig bemærke, at skulle det blive klart, at ytringsfriheden kan være blevet undertrykt, kan sagen, efter at de nationale klagemuligheder er udtømt, indbringes for Den Europæiske Menneskerettighedsdomstol, der har sit sæde i Strasbourg sammen med Europarådet.